Berei jou kinders voor op emigrasie - Jou Gesin | Solidariteit WêreldJou Gesin | Solidariteit Wêreld
Tuis › Artikels › Berei jou kinders voor op emigrasie
Berei jou kinders voor op emigrasie
Beplan julle om soos talle ander Suid-Afrikaanse gesinne binnekort groener weivelde in 'n ander land te gaan soek?
Weet julle dat ondanks al die voordele wat hierdie skuif vir die hele gesin inhou, soos beter werkgeleenthede, 'n veiliger omgewing en 'n beter toekoms vir die kinders, die kinders nie noodwendig die nuus gelate gaan aanvaar nie?
Om te verseker dat jul kinders nie die emigrasieproses as te traumaties beleef nie, is dit uiters noodsaaklik dat hulle vroegtydig en op 'n simpatieke wyse voorberei word. Ouderdom, persoonllikheid en jul bestemming, asook hoe goed hulle voorberei is, speel 'n belangrike rol in hul aanvaarding en uiteindelike aanpassing.
Verskeie kundiges asook ouers gee die volgende wenke:
Lig hulle so gou moontlik in omtrent jul planne, selfs al realiseer dit nie. Verduidelik aan jonger kinders wat "emigrasie"
Betrek ouer kinders by die besluitneming oor sake soos blyplek en skole. Betrokkenheid sal hulle help om die verandering makliker te aanvaar. Verduidelik al die implikasies, soos dat hulle hul maats, skool en buitemuurse aktiwiteite, asook hul grootouers en ander familie en dalk hul troeteldiere sal moet agterlaat. Wees eerlik, maar beklemtoon die positiewe. Moedig hulle aan om oor hul vrese en onsekerhede te praat en vrae te vra.
Win soveel moontlik inligting in oor die land waarheen jul beplan om te emigreer. Lees saam met die kinders boeke en kyk na DVD's. Besoek ook webwerwe met inligting oor die omgewing, natuur, klimaat, tydsone, die kultuur, kosse en die taal wat daar gepraat word.
Wanneer julle weet in watter area julle gaan woon, kry soveel moontlik inligting oor die skool waar die kinders dalk kan inskakel en vind uit of hulle met hul gunsteling- buitemuurse aktiwiteite sal kan voortgaan.
Indien julle na Amerika, Australië, Kanada of Nieu-Zeeland verhuis, behoort die taal nie 'n probleem te wees nie, mits jul huistaal Engels is of die kinders goed tweetalig is. In 'n nie-Engelssprekende land sal taal veral in die skool 'n groot uitdaging wees. Voor julle gaan, probeer om as gesin ten minste 'n paar basiese woorde en frases in die vreemde taal onder die knie te kry. Daar is heelwat boeke, DVD's en aanlynkursusse beskikbaar.
Taalvaardigheid sal die kinders help om vinniger maats te maak en in die skool aan te pas en ook in winkels en ander openbare plekke hul weg te vind. (Duolingo is 'n gratis aanlyn program by https://www.duolingo.com/).
Een van die grootste vrese by kinders is dat hul maats, niggies en nefies, grootouers en ander familie hulle gaan vergeet ─ en dat almal na mekaar gaan verlang. Gelukkig kan julle deur middel van Skype, WhatsApp-teksboodskappe, -oproepe en -video-oproepe, asook Facebook met mekaar in aanraking bly. Julle kan maklik nuus en foto's uitruil en so op die hoogte van mekaar se doen en late bly. Ouer kinders kan ook per e-pos kommunikeer.
Bekendheid verseker geborgenheid. Verseker hulle dat julle meubels en ander huishoudelike items (of die meeste daarvan), hul klere, speelgoed, boeke en DVD's ook saamgaan. Dit gaan net bietjie langer neem omdat dit per boot vervoer word. Probeer reël dat van hul gunstelinggoed saam met julle op die vliegtuig gaan.
Neem behoorlik afskeid. Reël vir kleiner kinders 'n partytjie by die speelgroepie of kleuterskool. Laat ouer kinders hul beste maats, onderwysers en ander volwassenes wat 'n belangrike rol in hul lewe speel (soos sportafrigter of musiekonderwyseres) nooi vir 'n afskeidspartytjie. Reël as gesin ook 'n partytjie om die grootouers en ander familie en vriende te groet.
Verewig herinneringe. Neem foto's van jul huidige huis, asook van gunstelingspeel- en kuierplekke. Neem foto's van die kinders saam met almal by die afskeidspartytjies. Laat almal vir die kinders 'n briefie skryf . Plak alles in 'n herinneringsboek, wat oneindig baie sal beteken vir die kinders wanneer hulle verlang.
Grootouers kan ook 'n herinneringsboksie vir elke kind pak met 'n paar sentimentele goedjies wat die kinders aan hulle sal laat dink.
Natuurlik is dit 'n uitdaging vir die hele gesin, maar oor 'n jaar of twee sal julle met 'n glimlag na die moeilike tyd in jul lewe terugkyk en besef dat dit die moeite werd was.
Emigration Store. https://www.emigrationstore.com/moving/moving-abroad-with-kids
Expat Arrivals. http://www.expatarrivals.com/article/preparing-your-kids-for-living-abroad
New Zeeland Migration Services. http://newzealand.co.za/the-impact-on-the-family/
Parent24. https://www.parent24.com/Family/Travel/immigrating-in-2019-how-to-help-your-children-adjust-20190117